CELEX: 62010TN0343
Language: el
Date: 2010-08-18 00:00:00
Title: Υπόθεση T-343/10: Προσφυγή της 18ης Αυγούστου 2010 — Etimine και Etiproducts κατά ECHA

23.10.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 288/49
            
         
      Προσφυγή της 18ης Αυγούστου 2010 — Etimine και Etiproducts κατά ECHA
      (Υπόθεση T-343/10)
      ()
      (2010/C 288/93)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Etimine SA (Bettembourg, Λουξεμβούργο) και Ab Etiproducts Oy (Espoo, Φινλανδία) (εκπρόσωποι: K. Van Maldegem και C. Mereu, δικηγόροι)
      
         Καθού: Ευρωπαϊκός Οργανισμός Χημικών Προϊόντων (ECHA)
      
         Αιτήματα των προσφευγουσών:
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να κρίνει την προσφυγή παραδεκτή και βάσιμη·
               
            
                  —
               
               
                  να ακυρώσει την προσβαλλομένη πράξη καθόσον αφορά το βορικό οξύ και τα τετραβορικό νάτριο·
               
            
                  —
               
               
                  να κρίνει μη σύννομο τον κανονισμό (ΕΚ) 790/2009 (1) της Επιτροπής, της 10ης Αυγούστου 2009, καθόσον αφορά το βορικό οξύ και το τετραβορικό νάτριο· και
               
            
                  —
               
               
                  να καταδικάσει το ECHA στα δικαστικά έξοδα.
               
            
         Ισχυρισμοί και κύρια επιχειρήματα
      
      Οι προσφεύγουσες ζητούν, κατά το άρθρο 263 ΣΛΕΕ, την ακύρωση της αποφάσεως του Ευρωπαϊκού Οργανισμού Χημικών Προϊόντων να περιλάβει το βορικό οξύ και το τετραβορικό νάτριο στον κατάλογο υποψηφίων ουσιών που καταρτίστηκε κατά το άρθρο 59 του κανονισμού (ΕΚ) 1907/2006 (2). Περαιτέρω, οι προσφεύγουσες ζητούν, κατά το άρθρο 277 ΣΛΕΕ, να αναγνωρισθεί ότι ο κανονισμός (ΕΚ) 790/2009 της Επιτροπής, της 10ης Αυγούστου 2009, δεν είναι σύννομος καθόσον αφορά το βορικό οξύ και το τετραβορικό νάτριο.
      Προς στήριξη της προσφυγής τους, οι προσφεύγουσες προβάλλουν τα ακόλουθα νομικά επιχειρήματα:
      
                   
               
               
                  Πρώτον, η προσβαλλομένη πράξη εκδόθηκε κατά παράβαση ουσιώδους τύπου και ενέχει πλάνη περί το δίκαιο διότι δεν πληροί τις απαιτήσεις του άρθρου 59 και του παραρτήματος XV του κανονισμού (ΕΚ) 1907/2006.
               
            
                   
               
               
                  Δεύτερον, η προσβαλλομένη πράξη βασίζεται σε πρόδηλη πλάνη εκτιμήσεως και παραβιάζει τον κανονισμό (ΕΚ) 1907/2006 διότι ο ECHA δεν προσκόμισε αποδείξεις και δεν απέδειξε ότι οι ουσίες με βάση τα βορικά άλατα «πληρούν τα κριτήρια» ταξινομήσεως ως ουσίες τοξικές για την αναπαραγωγή κατηγορίας 2 κατά την οδηγία 67/548 (3).
               
            
                   
               
               
                  Εξάλλου, ο ECHA, εκδίδοντας την προσβαλλομένη πράξη, παραβίασε την αρχή της αναλογικότητας του δικαίου της Ένωσης.
               
            
                   
               
               
                  Τέλος, η προσβαλλομένη πράξη βασίζεται στον κανονισμό (ΕΚ) 790/2009 της Επιτροπής, ο οποίος δεν είναι σύννομος.
               
            
         (1)  Κανονισμός (ΕΚ) 790/2009 της Επιτροπής, της 10ης Αυγούστου 2009, περί τροποποίησης, με σκοπό την προσαρμογή του στην τεχνική και επιστημονική πρόοδο, του κανονισμού (ΕΚ) 1272/2008 του Ευρωπαϊκού Κοινοβουλίου και του Συμβουλίου, για την ταξινόμηση, την επισήμανση και τη συσκευασία των ουσιών και των μειγμάτων (EE 2009, L 235, σ. 1).
      
         (2)  Κανονισμός (ΕΚ) 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) 793/93 του Συμβουλίου και του κανονισμού (ΕΚ) 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ 2006, L 396, σ. 1).
      
         (3)  Οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (ΕΕ ειδ. έκδ. 13/01, σ. 34).